**СТАНОВИЩЕ**

от проф. дфн Татяна Евтимова, член на научно жури

в конкурс за заемане на академичната длъжност „доцент“ по професионално направление 2.1. Филология (Лингвистика на китайския език), обявен в ДВ, бр. 51 от 27.06.2017 г. с единствен кандидат **гл. ас. д-р Антония Димова Цанкова**

**Кандидат: гл. ас. д-р Антония Димова Цанкова** В конкурса за заемане на академична длъжност „доцент“ по професионално направление 2.1. Филология (Лингвистика на китайския език) се е явил единствен кандидат, гл. ас. д-р Антония Цанкова. Тя участва с 1 монография (хабилитационен труд) и 6 публикации (от общо 18), различни от рецензираните в предишни конкурси (за придобиване на ОНС „доктор“), което отговаря на разпоредбите на чл. 114 от ПП ЗРАС на СУ. Публикациите са изпълнени на български и руски език и всички са по шифъра и темата на обявения конкурс.

**Кариерно и професионално развитие.** Д-р Цанкова е преподавател в Софийския университет без прекъсване от 2003 г. Преподавателската ѝ дейност в ОКС „бакалавър“ на специалност Китаистика е респектираща: включва сериозен набор от теоретични и практически дисциплини (Старокитайски език – 1, 2, 3 част, Практически китайски, Граматика на китайския език, Граматика на средновековните китайски текстове, Консекутивен превод, Симултанен превод, Методика на чуждоезиковото обучение). Три са основните изводи за личността на кандидата, които аз правя от това академично разнообразие – работоспособност, поемане на персонална отговорност съобразно нуждите на Катедрата, впечатляващ широкоспектърен професионализъм. Като аргумент в същата посока ще добавя и двугодишният срок на работа (2013-2015) на Антония Цанкова като Директор от българска страна на Институт „Конфуций“ в София.

През 2015 г. Цанкова придобива ОНС „доктор“ с тема на дисертацията *Факултативност на аспектуално-темпоралните показатели в съвременния китайски език*.

**Участие в научно-изследователски проекти, научни конференции, експертна дейност.** Гл. ас.д-рЦанкова декларира участие с научни доклади в един национален и три международни научни форума, провели се в София, Санкт-Петербург (Русия) и Казан (Русия). Съчетана с твърде натоварена текуща академична и друга професионална реализация, подобна научно-изследователска активност заслужава акламации.

**Научна продукция и приноси.** Публикациите на гл. ас. д-р Цанковасвидетелстват за сериозен теоретико-приложен интерес към китаистичните изследвания. Не е трудно да се отбележи и една последователна и обогатяваща се лична академична ангажираност и позиция относно изследваните явления от областта на морфологията на съвременния китайски език.

Авторската справка за приносите поражда впечатление за вярна преценка и умение собственият труд да се ситуира на точното място сред сродни изследвания. Доброто познаване и добросъвестно позоваване на водещи имена и научни трудове в конкретната област на синологията не будят никакво съмнение. Ще откроя само последното заглавие в списъка с публикации – *Определение относительного возраста среднекитайских рассказов по грамматическим признакам*. Дори „щадящият“ формат „становище“ ми позволява лична преценка: приложената научна методология е оригинална и новаторска, а изводите от изследването правят чест на всяка национална китаистична школа.

Имам наблюдения за авторитета на д-р Цанкова сред студентите и колегите в ЦИЕК и съм убедена, че тя ще продължи да се изгражда и утвърждава като уважаван и търсен китаист не само у нас, но и в чужбина. Монографията *Морфологична система на съвременния китайски език* (тук присъстваща в качеството на хабилитационен труд) ще даде на нейните студенти още един добър повод да ѝ благодарят. Допускам, че този, бих го определила като настолен, учебник по китайска морфология ще се ползва успешно в сродни академични специалности и извън Софийския университет.

Представените по настоящия конкурс публикации говорят красноречиво за професионален и научен капацитет, както и за коректен усет за академична и педагогическа комуникация на своя автор. Подчертавам последното, тъй като съм убедена, че всеки успех се дължи в равна степен на личностните качества, но и на добрата комуникация. Д-р Цанкова очевидно владее всички лостове и механизми на добрата комуникация, което е допълнителен аргумент за успешна реализация на всяка една научна стратегия. Притежава качества на задълбочен изследовател на избраната научна материя. В нейно лице аз виждам перспективен млад колега и учен.

**Допълнителни наблюдения по конкурса.** В края на книгата *Морфологична система на съвременния китайски език* четем благодарности от името на автора към колегите от специалност Китаистика за добронамерената им и професионална ангажираност към и по време на работата върху текста. Написаното не е заради спазване на задължителната академична куртоазия. Личните ми наблюдения сочат, че д-р Цанкова се е съобразила с немалко от направените препоръки и забележки, което говори за добро професионално и академично сработване между членовете на Катедрата. Хабилитационният труд е написан ясно и дефинитивно, издържан във висок научен стил и поднесен на безупречен български, което е предимство за всеки учебник по чужд език.

**Заключение.** След като подробно се запознах с приложените материали по настоящия конкурс, установих, че кандидатът отговаря на всички формални и професионално академични условия за участие, респективно – и за заемане на академичната длъжност „доцент“, разписани в ЗРАС и Правилника на СУ за неговото прилагане. Като член на научното жури убедено **ПОДКРЕПЯМ ИЗБОРА на гл. ас. д-р Антония Димова Цанкова на академичната длъжност „доцент“** по направление 2.1. Филология (Лингвистика на китайския език).

София, 03 ноември 2017 г.

проф. дфн Татяна Евтимова